PRÍHOVOR VIKÁRA

dona Stefana Martoglia

DOBRÍ, VERNÍ A ODVÁŽNI SLUHOVIA

V aktuálnom jubilejnom roku sme v tomto komplikovanom svete vyzvaní vstať, začať odznova a kráčať novým životom po našej ceste ľudí a veriacich.

Prorok Izaiáš sa obracia na Jeruzalem týmito slovami: „Vstaň, zasvieť, veď prišlo tvoje svetlo a sláva Pánova sa zaskvela nad tebou“ (*Iz* 60, 1). Výzva proroka *vstať, pretože prichádza svetlo*, sa zdá prekvapivá. Ozýva sa totiž v predvečer krutého vyhnanstva a početných prenasledovaní, ktoré ľud zakúsil.

Táto výzva zaznieva dnes aj pre nás, ktorí slávime tento jubilejný rok. V tomto komplikovanom svete sme aj my vyzvaní vstať, začať odznova a kráčať novým životom po našej ceste ľudí a veriacich.

O to viac teraz, keď sme mali tú milosť – áno, pretože to *je milosť* – osláviť liturgickou spomienkou svätosť Jána Bosca. Nech sa to pre nás nestane len zvykom: don Bosco je veľký Boží muž, geniálny a odvážny, neúnavný apoštol, pretože bol učeníkom hlboko zamilovaným do Krista. Pre nás je otcom!

V živote je veľmi dôležité mať otca. Vo viere a v nasledovaní Krista je to rovnaké. Mať veľkého otca je neoceniteľný dar. Cítiš to v sebe a tvoja skúsenosť ako veriaceho pohne tvojím životom. Ak to platí pre dona Bosca, prečo by to nemohlo platiť aj pre mňa?

Táto bytostná otázka nás uvádza do pohybu a mení nás v duchu jubilea, aby sme sa stali *obnovenými*, *zmenenými* ľuďmi. Takýto hlboký význam má pre nás všetkých sviatok dona Bosca, ktorý sme práve slávili: napodobňovať ho, nie iba obdivovať!

V tomto jubilejnom roku prežívanom s témou nádeje a prítomnosti Boha, ktorý nás sprevádza, je don Bosco jasným a silným odkazom!

Don Bosco o nádeji píše – ako som to zopakoval v texte *Strenny* na tento rok – takto:

„Salezián,“ hovoril don Bosco – a keď hovorí o saleziánovi, hovorí každému z nás, ktorí toto čítame – „s vedomím, že mu ide o Božiu slávu a spásu duší, je ochotný znášať horúčavu i zimu, smäd i hlad, únavu i pohŕdanie.“ Vnútornou oporou tejto náročnej asketickej schopnosti je myšlienka na nebo ako odraz dobrého svedomia, s ktorým pracuje a žije. „Pri každom našom úkone, v každej práci, bolesti či nepríjemnosti nezabúdajme nikdy na to, že… Boh si všíma aj tie najmenšie veci vykonané v jeho svätom mene a podľa viery nás za ne v pravý čas hojne odmení.

Na konci života, keď sa postavíme pred jeho božský súd, sa na nás láskyplne pozrie a povie: ‚Správne, dobrý a verný sluha; bol si verný nad málom, ustanovím ťa nad mnohým; vojdi do radosti svojho Pána‘ (*Mt* 25, 21).“ „V námahe a utrpení nikdy nezabudnime, že máme veľkú odmenu pripravenú v nebi.“ Keď náš otec hovorí, že salezián vyčerpaný veľkým množstvom práce predstavuje víťazstvo pre celú Kongregáciu, naznačuje tým dokonca rozmer bratského spoločenstva v odmene, takmer akýsi komunitný zmysel pre nebo!

Vstaňme, saleziáni! Don Bosco od nás žiada práve toto.

„Salve, salvando salvati“

Don Bosco bol jedným z velikánov nádeje. Dokazuje to mnoho prvkov. Jeho saleziánsky duch je preniknutý istotou a činnosťou charakteristickou pre tento odvážny dynamizmus Ducha Svätého.

Don Bosco dokázal vo svojom živote pretaviť energiu nádeje na dvoch úrovniach: úsilie o osobnú svätosť a poslanie spásy pre druhých. Alebo lepšie povedané – a práve v tom spočíva ústredná charakteristika jeho ducha – osobná svätosť prostredníctvom spásy druhých. Spomeňme si na známu formulu troch „S“: „Salve, salvando salvati.“ (Pozdrav, ktorý by v dnešnom jazyku znel asi takto: „Ahoj! Zachraňovaním iných zachrániš aj seba.“) Znie to ako jednoduchá pomôcka, pedagogické heslo, ale jeho obsah je hlboký a ukazuje, ako sú úsilie o osobnú svätosť a spása blížneho úzko prepojené.

Monsignor Erik Varden hovorí: „Tu a teraz sa nádej prejavuje ako iskierka. Tým nechcem povedať, že je nepodstatná. Nádej má požehnanú nákazlivosť, ktorá jej umožňuje šíriť sa zo srdca do srdca. Totalitné mocnosti vždy pracujú na tom, aby vymazali nádej a vyvolali zúfalstvo. Vychovávať sa k nádeji znamená cvičiť sa pre slobodu. Péguy v jednej básni opisuje nádej ako plamienok lampy pri svätostánku. Hovorí: Tento plamienok ‚prenikol hĺbku nocí‘. Umožňuje nám vidieť to, čo je teraz, ale aj predvídať, čo by mohlo nastať. Dúfať znamená staviť svoj život na možnosť zmeny. Je to umenie, ktoré treba vytrvalo praktizovať vo fatalistickej a deterministickej atmosfére, v ktorej žijeme.“[[1]](#footnote-1)

Nech nám Boh dá schopnosť takto prežiť tento jubilejný rok!

Kiež by sme tento mesiac všetci kráčali s touto víziou, ktorá „žiari v temnotách“, s Nádejou v srdci, ktorou je prítomnosť Boha.

Odporúčam vám na tento mesiac modlitbu za našu saleziánsku kongregáciu, ktorá sa zhromaždí na generálnej kapitule. Sprevádzajte nás všetkých svojimi modlitbami a myšlienkami, aby sme ako saleziáni boli verní tomu, čo chcel don Bosco.

(Podľa *Il Bollettino Salesiano*, február 2025)

1. <https://www.clonline.org/en/current-events/articles/christianity-is-not-a-utopia>, zverejnené 15. januára 2025, v deň spomienky na blahoslaveného Alojza Variaru SDB. [„La secolarizzazione si è esaurita.“ Parla il vescovo Erik Varden | Il Foglio](https://www.ilfoglio.it/chiesa/2024/12/24/news/-la-secolarizzazione-si-e-esaurita-parla-il-vescovo-erik-varden-7271267/). [↑](#footnote-ref-1)